Man pronk, toe sterf voetgangerArgieffoto ŉ Voetganger is dood toe ŉ man van Noordwes sy motor in die rondte laat tol het. “Die man, met sy silwer Volkswagen Golf, het glo die motor in Mogolodistraat in Ikageng laat tol en het die voetganger getref. Die man wou wegjaag, maar gemeenskapslede het hom agternagesit,” het sersant Philani Nkwalase, woordvoerder van die polisie in Noordwes, gesê. Die bestuurder van die motor was na bewering onder die invloed van alkohol. Hy het vier ander omstanders omgery in sy poging om weg te kom. Dié vier persone is na ŉ hospitaal geneem vir verdere behandeling. Die man is later in hegtenis geneem en is van strafbare manslag aangekla. Hy sal binnekort in die landdroshof in Potchefstroom verskyn.